CDXXVIII.  Inter fratres Molismenses et monachos S. Apri de cella Castiniacensi litigantes pacem conficit.   (Anno 1115, Maii 24.) [Dom CALMET,  Hist. de Lorraine,  Pr., p. 537.]
Author: Paschalis II

PASCHALIS episcopus, servus servorum Dei, fidelibus per Tullensem parochiam, salutem et apostolicam benedictionem.

Inter religiosos viros Molismenses et Sancti Apri monachos de cella Castiniacensi quaestio aliquandiu agitata est, et in nostra, seu fratrum nostrorum audientia ventilata. In quo tractatu constitit quod eamdem cellam prius Sancti Apri monachi obtinuerunt, sed eorum neglectu posterius in eumdem locum Molismeuses fuerunt introducti. Cum itaque negotii ejusdem decisio jam ad juramenti finem spectare videretur, placuit eisdem fratribus causam ipsam charitate potius quam altercatione finire. Abbas igitur Molismensis Guido, cum fratribus qui secum aderant, in conspectu nostro, et fratrum nostrorum Castiniacensem cellam abbati S. Apri et ejus fratribus qui-in tempore aderant, reddidit, cum omni integritate sua et appenditiis suis in omnibus mobilibus et fundo. Promittentes etiam quod Molismi in conventu fratrum eamdem redditionem ipsis fratribus approbari facerent, et scripto ac sigillo tam monasterii sui, quam Lingonensis episcopi confirmarent, et ipsis S. Apri monachis traderent. Rursus abbas S. Apri Guiricus, cum monachis suis qui in tempore aderant, charitatis intuitu, curaverunt ne Molismenses sumptuum dispendia paterentur, quos in cellae illius aedificatione, et rerum immobilium seu mobilium paratione, consumpserant. In conspectu igitur nostro, et fratrum nostrorum, Molismensi abbati et ejus fratribus praedium donaverunt quod dicitur Ixei, et Villam liberam ab advocato, cum omni integritate, cum terris cultis et incultis, pratis, aquis, molendinis, silvis, mancipiis utriusque generis; promittentes etiam quod hanc donationem in claustro suo a reliquis fratribus ipsis praesentibus laudari facerent, et scripto ac sigillo tam monasterii sui, quam Tullensis episcopi roborarent, et Molismensibus monachis traderent. Nos itaque religiosorum virorum quieti praestante Deo in posteris providentes, hujusmodi conventum et concordiam laudavimus, et universa, sicut coram nobis promissa et deliberata sunt, ab utraque parte impleri praecepimus; praeterea per praesentis paginae scriptum apostolicae sedis auctoritate sancimus, ut redditio haec, vel donatio inter Molismenses et Sancti Apri monachos, in perpetuum firma et intemerata permaneat, nec aut praesentibus aut futuris eorumdem monasteriorum abbatibus vel monachis, transgredi haec aut violare ullatenus liceat. Si quis autem hujus nostrae sanctionis tenore agnito, temerario ausu obviam his venire praesumpserit, canonicae districtionis animadversioni subjaceat Actum Beneventi, in palatio principali, coram multis testibus, IX Kal. Junii. Ego Paschalis catholicae Ecclesiae episcopus, collaudavi et subscripsi. Ego Sennes Dei gratia Capuanus archiepiscopus, interfui et subscripsi. Ego Rainaldus Dei gratia Andegavensis episcopus, interfui et subscripsi. Ego Willelmus Dei gratia Trojanus episcopus, interfui et subscripsi. Ego PP. Terracinensis episcopus, interfui et subscripsi. Ego Risa Barrensis episcopus, interfui et subscripsi. Ego Anastasius cardinalis presbyter tituli Beati Clementis, interfui et subscripsi. Ego Romualdus diaconus, interfui et subscripsi. Ego Adelbero Metensis archiepiscopus, interfui et subscripsi. Ego Garlandus scholarum Metensium praeceptor, interfui et subscripsi. Ego Unaldus, Tullensis canonicus, interfui et subscripsi. Data Beneventi per manum Joannis, sanctae Romanae Ecclesiae diaconi ac bibliothecarii, IX Kal. Junii, anno Dominicae Incarnationis 1115, pontificatus autem domini Paschalis papae anno XVI.